Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την ασφάλεια των αεροσκαφών τρίτων χωρών που χρησιμοποιούν κοινοτικούς αερολιμένες

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

I. Εισαγωγη

Αμέσως μετά το ατύχημα του Puerto Plata, τον Ιανουάριο του 1996, το Συμβούλιο κάλεσε την Επιτροπή να εκπονήσει προτάσεις με θέμα την ασφάλεια των ευρωπαίων πολιτών που ταξιδεύουν αεροπορικώς ή ζουν κοντά σε αερολιμένες. Προς το σκοπό αυτό, η Επιτροπή συγκάλεσε μια ομάδα υψηλών αξιωματούχων απαρτιζ´μενη από εμπειρογνώμονες ασφαλείας στις αερομεταφορές και κατάστρωσε με τη συνδρομή τους μια Κοινοτική Στρατηγική για τη Βελτίωση της Ασφάλειας στις Αεροπορικές Μεταφορές, η οποία εκδόθηκε και διαβιβάσθηκε στο Συμβούλιο στις 12 Ιουνίου 1996 [1].

[1] SEC(96) 2083 τελικό.

Η στρατηγική βασίζεται σε δύο κύριους άξονες δράσης. Από τη μια, συνιστάται να ενταντικοποιηθούν οι εργασίες για να διατηρηθεί και να βελτιωθεί η ασφάλεια των αεροπορικών δραστηριοτήτων στην Ευρώπη, στις οποίες εντάσσεται ιδίως η δημιουργία μιας Ευρωπαϊκής Αρχής Ασφάλειας των Αερομεταφορών για το λόγο αυτό η Επιτροπή εξέδωσε στις 27 Σεπτεμβρίου 2000 κανονισμό, ο οποίος θεσπίζει τους κοινούς κανόνες στο πεδίο της πολιτικής αεροπορίας και συγκροτεί την Ευρωπαϊκή Υπηρεσία Ασφάλειας των Αερομεταφορών [2].

[2] COM(2000) 595 τελικό.

Ο δεύτερος άξονας δράσης αποσκοπεί να επαληθεύεται ότι οι τρίτες χώρες πράγματι εφαρμόζουν τα πρότυπα ασφάλειας των αερομεταφορών που έχουν συμφωνηθεί διεθνώς και, εφόσον χρειάζεται, να τους παρέχεται συνδρομή στην εφαρμογή των προτύπων αυτών. Ακολουθώντας την υπόδειξη αυτή η Επιτροπή πρότεινε το 1997 στο Ευρωπαϊκό Κοινοβούλιο και το Συμβούλιο σχέδιο οδηγίας για την ασφάλεια των ξένων αεροσκαφών, η οποία όμως δεν ήταν δυνατόν να εκδοθεί εντός των χρονικών ορίων που προδιέγραφε η Συνθήκη. συμφωνήθηκε τότε να υποβληθεί νέα πρόταση, η οποία είναι και το αντικείμενο της παρούσας πρωτοβουλίας.

Για να ολοκληρωθεί η δράση ήταν είναι αναγκαίο επίσης να εξετασθεί ποιες άλλες πρωτοβουλίες μπορούν να αναλάβουν η Κοινότητα και τα κράτη μέλη της προκειμένου να επιτύχουν τους στόχους ασφαλείας έναντι των τρίτων χωρών. Σαν συνέπεια, ψηφίστηκε στις 16 Ιουνίου 2001.ανακοίνωση της Επιτροπής για .τη συμβολή της Ευρωπαϊκής Κοινότητας στη βελτίωση της αεροπορικής ασφάλειας σε παγκόσμια κλίμακα [3].

[3] COM(2001) 390 τελικό.

II. Αξιολογηση τησ Ασφαλειασ των αεροσκαφων τριτων χωρων

Υπάρχει εν γένει συναίνεση όσον αφορά την ανάγκη να τεθεί σε εφαρμογή ένα σύστημα αξιολόγησης του επιπέδου ασφαλείας των ξένων αερομεταφορέων που εκτελούν δρομολόγια από και προς τα κράτη μέλη της ΕΕ.

Η Ομάδα Υψηλού Επιπέδου συζήτησε τη διαδικασία αξιολόγησης της ασφάλειας που εφαρμόζει η Federal Aviation Administration (FAA) των ΗΠΑ, η οποία συνίσταται σε συστηματικό έλεγχο, για όλους τους ξένους αερομεταφορείς που εκτελούν δρομολόγια προς τις Ηνωμένες Πολιτείες, της ικανότητας των αντίστοιχων εθνικών αρχών να εκπληρώνουν τις υποχρεώσεις ΔΟΠΑ όσον αφορά την επιτήρηση της ασφάλειας. Η Ομάδα κατέληξε ωστόσο ότι ένα τέτοιο πρόγραμμα δεν είναι κατάλληλο για την Ευρώπη και ότι αντ'αυτού θα ήταν σκοπιμότερο να δημιουργηθεί μία σταδιακή διαδικασία που θα κινείται όταν υπάρχουν αποδεικτικά στοιχεία, ή υπόνοιες, για τις ελλείψεις ασφαλείας μιας ξένης αεροπορικής εταιρίας, και η οποία στο παρόν έγγραφο περιγράφεται ως διαδικασία SAFA [4].

[4] Αξιολόγηση της Ασφάλειας Ξένων Αεροσκαφών.

Για το λόγο αυτό στο σχέδιο δράσης της, η Επιτροπή εξήγγειλε την πρόθεσή της "να υποβάλει ... πρόταση οδηγίας του Συμβουλίου που θα επισημοποιεί τη διαδικασία αξιολόγησης SAFA και το σχετικό μηχανισμό συνεργασίας με σκοπό την ανταλλαγή και την ανάλυση πληροφοριών και την εξαγωγή συμπερασμάτων. Η οδηγία αυτή θα περιλαμβάνει επίσης την υποχρέωση προς τα κράτη μέλη να απαγορεύουν την απογείωση αεροσκαφών τα οποία διαπιστώνονται ή δημιουργούν υπόνοιες ότι είναι επικίνδυνα".

Τις λειτουργικές πτυχές της διαδικασίας SAFA διαχειρίζεται προς το παρόν από οι Κοινές Αρχές Πολιτικής Αεροπορίας (JAA) για λογαριασμό της Ευρωπαϊκής Διάσκεψης Πολιτικής Αεροπορίας (ECAC). Επειδή η διαδικασία αυτή εμπίπτει στις αρμοδιότητες της ECAC και δεν θα εκδοθεί με βάση το σύστημα κωδικών JAR, δεν ισχύει ο κανονισμός αριθ. 3922/91 [5].

[5] Κανονισμός (ΕΟΚ) αριθ.°3922/91 του Συμβουλίου της 16 Δεκεμβρίου 1991για την εναρμόνιση των τεχνικών απαιτήσεων και των διοικητικών διαδικασιών στο πεδίο της πολιτικής αεροπορίας, ΕΕ L 373 της 31.12.1991, σ.4.

Σκοπός της παρούσας πρότασης είναι επομένως να διαμορφωθεί στην Κοινότητα το νομικό πλαίσιο για την εισαγωγή και την επιχειρησιακή εφαρμογή αυτής της διαδικασίας αξιολόγησης της ασφάλειας των αεροσκαφών τρίτων χωρών και ταυτόχρονα να δοθεί αρκετό περιθώριο στα κράτη μέλη να δημιουργήσουν τους αντίστοιχους μηχανισμούς μεμονωμένα ή συλλογικά, π.χ. στο πλαίσιο της JAA, κατά πώς κρίνουν σκοπιμότερο.

Τα αποτελέσματα της συζήτησης που διεξάγεται σήμερα στην Κοινότητα γύρω από τα θεσμικά θέματα που θέτει η δημιουργία της Ευρωπαϊκής Υπηρεσίας Ασφάλειας των Αερομεταφορών (ΕΑSΑ) θα επηρεάσουν ενδεχομένως το πρόγραμμα SAFA, διότι η ανάθεση των δραστηριοτήτων SAFA, τις οποίες φέρει σε πέρας σήμερα η JAA εξ ονόματος της ECAC, θα μπορούσε να μεταβιβασθεί στην ΕΑSΑ.

Τα διεθνή πρότυπα ασφαλείας, η τήρηση των οποίων θα ελέγχεται, είναι εκείνα που περιλαμβάνουν τα Παραρτήματα της σύμβασης του Σικάγου του 1944, της οποίας όλα τα κράτη μέλη είναι συμβαλλόμενα μέρη. Η Επιτροπή διασφάλισε ότι η πρότασή της συμβαδίζει με τις διεθνείς υποχρεώσεις των κρατών μελών της με βάση τη σύμβαση του Σικάγου περιορίζοντας τις υποχρεωτικές επιθεωρήσεις στα αεροσκάφη και τους αερομεταφορείς για τους οποίους υπάρχουν ενδείξεις πιθανών ελλείψεων και αποφεύγοντας να επιβάλει συστηματικές δειγματοληπτικές επιθεωρήσεις που θα μπορούσαν να θεωρηθούν αντίθετες προς τη σύμβαση του Σικάγου. Λεπτομερής εξέταση των σχετικών διατάξεων της σύμβασης του Σικάγου καθορίζεται στην ανακοίνωση "Κατάστρωση μιας κοινοτικής στρατηγικής για τη βελτίωση της ασφάλειας στις αεροπορικές μεταφορές" που προαναφέρθηκε.

Η ανάληψη πρωτοβουλίας καθίσταται ακόμη πιο επιτακτική μετά τις πρόσφατες τρομοκρατικές ενέργειες στις Ηνωμένες Πολιτείες της Αμερικής. Η αξιολόγηση της ασφάλειας των αεροσκαφών τρίτων χωρών μπορεί όντως να καλύψει τις απαιτήσεις ασφαλείας της ΔΟΠΑ που περιέχει το Παράρτημα 17 της σύμβασης του Σικάγου και να βοηθήσει τη ΔΟΠΑ στο ρόλο που θα κληθεί να διαδραματίσει ως παρατηρητής προκειμένου να εξασφαλισθεί αποτελεσματική και ενιαία εφαρμογή των συγκεκριμένων προτύπων.

III. Tο θεμα του Γιβραλταρ

Το Φεβρουάριο του 1997, η Επιτροπή εξέδωσε πρόταση οδηγίας του Συμβουλίου που θεσπίζει την αξιολόγηση της ασφάλειας των αεροσκαφών τρίτων χωρών που χρησιμοποιούν κοινοτικούς αερολιμένες [6]. Επειδή η πρόταση δεν εκθόθηκε μέσα στο χρονοδιάγραμμα που ορίζει το άρθρο 189 Γ παράγραφοι στ) και ζ) της ισχύουσας Συνθήκης (άρθρο 252 πλέον της συνθήκης του Άμστερνταμ), η πρόταση παραγράφηκε και υποβάλλεται η παρούσα νέα πρόταση, στην οποία έχουν ληφθεί υπόψη οι απόψεις που εξέφρασε το Συμβούλιο στην κοινή του θέση [7] και το Ευρωπαϊκό Κοινοβούλιο σε δεύτερη ανάγνωση [8].

[6] Πρόταση οδηγίας του Συμβουλίου για τη θέσπιση διαδιακασίας εκτίμησης της ασφάλειας των αεροσκαφών τρίτων χωρών που χρησιμοποιούν τους κρατικούς αερολιμένες, ΕΕ C 124, 21.4.1997, σ. 39, ΕΕ C 122, 21.4.1998 και COM(98) 597 τελικό, 14.10.1998.

[7] Κοινή θέση (ΕΚ) αριθ. 37/98 που εκδόθηκε από το Συμβούλιο στις 4 Ιουνίου 1998 ενόψει της έκδοσης οδηγίας του Συμβουλίου 98/.../ΕΚ για τη θέσπιση διαδικασίας εκτίμησης της ασφάλειας των αεροσκαφών τρίτων χωρών που χρησιμοποιούν τους κοινοτικούς αερολιμένες, ΕΕ C 227 της 20.7.1997, σ. 18.

[8] Απόφαση του Ευρωπαϊκού Κοινοβουλίου, ΕΕ αριθ.C 313 της 12.10.1998, σ. 32.

Λαμβάνοντας γνώση της συμφωνίας που επήλθε μεταξύ των βρετανικών και των ισπανικών αρχών σχετικά με τον αερολιμένα του Γιβραλτάρ, η Επιτροπή αποφάσισε τελικά να υποβάλει και πάλι την πρότασή της.

IV. Συμβατοτητα με την αρχη τησ επικουρικοτητας

Η Επιτροπή μελέτησε κατά πόσον η πρόταση είναι συμβατή με την αρχή της επικουρικότητας εξετάζοντας τα ακόλουθα θέματα.

α) Ποιοι είναι οι στόχοι της πρότασης ως προς τις υποχρεώσεις της Κοινότητας και ποια είναι η κοινοτική διάσταση του προβλήματος;

Η τρίτη δέσμη μέτρων για τις αερομεταφορές δημιούργησε μια εσωτερική αγορά αερομεταφορών, στην οποία οι κανόνες εκτέλεσης των αεροπορικών δρομολογίων εναρμονίστηκαν σε μεγάλο βαθμό, προσφέροντας έτσι ικανοποιητική βάση για τη βελτίωση της ασφάλειας των πολιτών της Κοινότητας που ταξιδεύουν αεροπορικώς.

Η πρόσφατη πείρα έδειξε ότι οι αερομεταφορείς τρίτων χωρών δεν εφαρμόζουν πάντοτε τα ελάχιστα διεθνή πρότυπα ασφαλείας ενώ ταυτόχρονα έχουν πρόσβαση στους κοινοτικούς αερολιμένες, με αποτέλεσμα να αποτελούν απειλή για τους κοινοτικούς πολίτες που ταξιδεύουν με τα αεροσκάφη τους ή κατοικούν κοντά σε κοινοτικούς αερολιμένες. Για να αντιμετωπιστεί το πρόβλημα, ορισμένα κράτη μέλη διενεργούν ήδη επιθεωρήσεις διαδρόμου στα ξένα αεροσκάφη αλλά με μεμονωμένο τρόπο. Στόχος της οδηγίας είναι να επεκταθεί η πρακτική αυτή σε όλη την επικράτεια της Κοινότητας.

β) Την αρμοδιότητα για τις προγραμματιζόμενες δραστηριότητες έχει αποκλειστικά η Κοινότητα ή από κοινού με τα κράτη μέλη;

Η προγραμματιζόμενη δράση δεν σχετίζεται με την αποκλειστική αρμοδιότητα της Κοινότητας.

γ) Ποια είναι η πλέον αποτελεσματική λύση μεταξύ κοινοτικών μέτρων και μέτρων των κρατών μελών, ποια είναι η προστιθεμένη αξία που προσφέρει η προτεινόμενη κοινοτική δράση και ποιο είναι το κόστος σε περίπτωση που δεν αναληφθεί δράση;

Τα μέτρα που λαμβάνουν τα κράτη μέλη μεμονωμένα είναι λιγότερο αποτελεσματικά από μία συντονισμένη δράση με ανταλλαγή πληροφοριών που θα επιτρέπει τον προσδιορισμό των πιθανών ελλείψεων πιο έγκαιρα. Επιπλέον τα κράτη μέλη θα ωφεληθούν από την ισχυρότητα μιας κοινής στάσης έναντι των τρίτων χωρών και θα αποφύγουν το ενδεχόμενο να κατευθύνονται τα επισφαλή αεροσκάφη σε γειτονικούς αερολιμένες όπου δεν διενεργούνται επιθεωρήσεις.

δ) Ποιο είδος δράσης διαθέτει η Κοινότητα;

Για να αναληφθεί ομοιογενής, αποτελεσματική και καλά συντονισμένη δράση, είναι αναγκαίο να εισαχθούν νομικής φύσεως μέτρα είτε υπό μορφή οδηγίας είτε κανονισμού.

ε )Χρειάζεται ενιαίος κανονισμός ή αρκεί η εκπόνηση οδηγίας που θα σκιαγραφεί τους γενικούς στόχους και θα επαφίει την επίτευξή τους στα κράτη μέλη;

Κρίνεται ότι αρκεί μία οδηγία πλαίσιο, η οποία θα θέτει τους στόχους που πρέπει να επιτύχουν τα κράτη μέλη με κάποια ελευθερία. Ωστόσο, λόγω της τεχνικής φύσεως του θέματος και της ανάγκης να εξασφαλισθεί αποτελεσματικός συντονισμός και ανταλλαγή πληροφοριών, αποδείχθηκε αναγκαίο ορισμένες φορές να εξετάζονται τα θέματα λεπτομερέστερα.

Έτσι, η Επιτροπή κατέληξε στο συμπέρασμα ότι η πρότασή της συμβαδίζει με την αρχή της επικουρικότητας.

ΣΧΟΛΙΑ ΕΠΙ ΤΩΝ ΔΙΑΦΟΡΩΝ ΑΡΘΡΩΝ

Άρθρο 1

Το άρθρο ορίζει το αντικείμενο της οδηγίας.

Άρθρο 2

Το άρθρο ορίζει το πεδίο εφαρμογής της οδηγίας. Εξαιρεί από το πεδίο εφαρμογής τα ελαφρά αεροσκάφη που δεν χρησιμοποιούνται στις εμπορικές αερομεταφορές και τα κρατικά αεροσκάφη.

Άρθρο 3

Το άρθρο δίδει τους αναγκαίους ορισμούς.

Άρθρο 4

Το άρθρο προσδιορίζει όλες τις πληροφορίες που θα συλλέγουν τα κράτη μέλη για να διευκολυνθεί η αξιολόγηση της ασφάλειας. Περιλαμβάνει τις πληροφορίες που θα διατίθενται εν γένει για αεροσκάφη ή αερομεταφορείς όταν ανακύπτει αντικανονική κατάσταση, τις πληροφορίες σχετικά με τις επιθεωρήσεις διαδρόμου που έχουν διενεργηθεί, τις πληροφορίες παρακολούθησης μετά τις αρχικές επιθεωρήσεις διαδρόμου, καθώς επίσης τις πληροφορίες που θα μπορούσαν να διατεθούν από άλλες πηγές εκτός των αρμοδίων αρχών. Προτείνει επίσης τη χρήση εντύπου παρεμφερούς με αυτό που δίδεται στο Παράρτημα. Η χρησιμοποιούμενη διατύπωση παρέχει την αναγκαία ευελιξία για να τροποποιείται το έντυπο με βάση την πείρα που αποκτάται στην πράξη χωρίς να χρειάζεται να τροποποιηθεί το Παράρτημα.

Άρθρο 5

Το άρθρο απαιτεί από τα κράτη μέλη να προβαίνουν σε επιθεωρήσεις διαδρόμου των αεροσκαφών για τα οποία υπάρχουν υπόνοιες ότι δεν πληρούν τα διεθνή πρότυπα ασφαλείας. Καθορίζει επίσης τη διαδικασία, το πλαίσιο της οποίας περιλαμβάνεται σε Παράρτημα όπου προτείνεται και ένα έντυπο (ίδια παρατήρηση σχετικά με το έντυπο στο προηγούμενο άρθρο). Η λεπτομερής διαδικασία επαφίεται στα κράτη μέλη και τους δίδεται η δυνατότητα να χρησιμοποιήσουν την επιχειρησιακή διαδικασία που μελετά επί του παρόντος η JAA εξ ονόματος της ECAC.

Άρθρο 6

Το άρθρο περιγράφει πώς θα πραγματοποιείται η ανταλλαγή πληροφοριών έτσι ώστε να εξασφαλίζεται ότι το όλο σύστημα καλύπτει όλη την Κοινότητα. Η λεπτομερής επιχειρησιακή διαδικασία για την κατάρτιση συμβατού συστήματος βάσεων δεδομένων και η ανταλλαγή πληροφοριών επαφίεται στα κράτη μέλη, τους δίνεται δε η δυνατότητα να χρησιμοποιήσουν την υποδομή που μελετά επί του παρόντος η JAA εξ ονόματος της ECAC.

Άρθρο 7

Το άρθρο αποβλέπει, αφενός, στην προστασία των ανταλλασσόμενων πληροφοριών για να εξασφαλιστεί η λειτουργία του συστήματος, και πιο συγκεκριμένα στην προστασία της εμπιστευτικότητας των πληροφοριών που παρέχουν εκουσίως τα πληρώματα των επιθεωρούμενων αεροσκαφών, έτσι ώστε να διευκολυνθεί η συλλογή χρήσιμων πληροφοριών χωρίς να υπάρχει φόβος αντιποίνων. αφετέρου, αποσκοπεί στην δημοσίευση των μη εμπιστευτικών πληροφοριών ούτως ώστε να επιτραπεί στους πολίτες να εκτιμούν τη σημασία της εκστρατείας πληροφόρησης και να εντοπίζουν τα αεροσκάφη στα οποία απαγορεύτηκε η απογείωση, καθώς επίσης και τα διορθωτικά μέτρα που λαμβάνονται στη συνέχεια.

Άρθρο 8

Το άρθρο απαιτεί από τα κράτη μέλη να κρατούν στο έδαφος τα επικίνδυνα αεροσκάφη και περιγράφει λεπτομερώς τα μέτρα που πρέπει να λαμβάνονται για να εξασφαλισθεί η εφαρμογή της απαγόρευσης απογείωσης.

Άρθρο 9

Το άρθρο ορίζει τις διαδικασίες λήψης των μέτρων εφαρμογής της οδηγίας και προβλέπει τη λήψη αποφάσεων για την αντιμετώπιση των προβλημάτων που μπορούν να ανακύψουν από την εφαρμογή της διαδικασίας αξιολόγησης της ασφάλειας, μέσω της οποίας εντοπίστηκε ο σχετικός κίνδυνος. Το άρθρο προβλέπει διάφορα επίπεδα αντιμετώπισης του προβλήματος ανάλογα με τη σοβαρότητα του κινδύνου.

Άρθρο 10

Το άρθρο έχει ως αντικείμενο τους περιορισμούς και τους όρους που επιβάλλονται στους αερομεταφορείς σε περίπτωση σοβαρών ανησυχιών για την ασφάλεια στις αεροπορικές μεταφορές.

Άρθρο 11

Το άρθρο ορίζει τη διαδικασία που είναι αναγκαία για την εφαρμογή των άρθρων 9 και 10 και προβλέπει τη συγκρότηση επιτροπής.

Άρθρο 13

Το άρθρο προβλέπει τη σύνταξη έκθεσης σχετικά με την εφαρμογή της οδηγίας και την υποβολή προτάσεων ενδεχομένως για την αναθεώρησή της.

Άρθρα 12, 14 και 15

Διαδικαστικά άρθρα.

2002/0014 (COD)

Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την ασφάλεια των αεροσκαφών τρίτων χωρών που χρησιμοποιούν κοινοτικούς αερολιμένες

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη ίδρυσης της Ευρωπαϊκής Κοινότητας, και ιδίως το άρθρο 80 παράγραφος 2,

την πρόταση της Επιτροπής [9],

[9] ΕΕ C ..., ..., σελ. ...

τη γνώμη της Οικονομικής και Κοινωνικής Επιτροπής [10],

[10] ΕΕ C ..., ..., σελ. ...

τη γνώμη της Επιτροπής των Περφερειών [11],

[11] ΕΕ C ..., ..., σελ. ...

Ενεργώντας σύμφωνα με τη διαδικασία που αναφέρει το άρθρο 251 της συνθήκης [12],

[12] ΕΕ C ..., ..., σελ. ...

Εκτιμώντας τα εξής:

(1) Tο ψήφισμα που εξέδωσε το Ευρωπαϊκό Κοινοβούλιο στις 15 Φεβρουαρίου 1996 [13] και στα συμπεράσματα του Συμβουλίου της 11ης Μαρτίου 1996 επισημαίνεται η ανάγκη να αναλάβει η Κοινότητα πιο ενεργό δράση και να καταστρώσει μια στρατηγική για να βελτιωθεί η ασφάλεια των πολιτών της που ταξιδεύουν αεροπορικώς ή κατοικούν κοντά σε αερολιμένες.

[13] Ψήφισμα B4-0150/96, ΕΕC 65 της 4.3.1996, σ. 172.

(2) Η Επιτροπή εξέδωσε ανακοίνωση προς το Συμβούλιο και το Ευρωπαϊκό Κοινοβούλιο με τίτλο "Κατάστρωση μιας κοινοτικής στρατηγικής για τη βελτίωση της ασφάλειας στις αεροπορικές μεταφορές" [14].

[14] Ανακοίνωση της Επιτροπής στο Συμβούλιο και το Ευρωπαϊκό Κοινοβούλιο, έκθεση της ομάδας υψηλού επιπέδου που συγκροτήθηκε με την απόφαση του Συμβουλίου της 11ης Μαρτίου 1996 προς το Ευρωπαϊκό Κοινοβούλιο και το Συμβούλιο, κατάστρωση μιας κοινοτικής στρατηγικής για τη βελτίωση της ασφάλειας στις αεροπορικές μεταφορές. SEC(96) 1083 τελικό, 12.6.1996.

(3) Στην εν λόγω ανακοίνωση επισημαίνεται ρητά ότι η ασφάλεια μπορεί να βελτιωθεί αποτελεσματικά εφόσον εξασφαλιστεί πλήρης συμμόρφωση των αεροσκαφών προς τα διεθνή πρότυπα ασφαλείας που περιέχουν τα Παραρτήματα της σύμβασης για τη Διεθνή Πολιτική Αεροπορία που υπογράφηκε στο Σικάγο στις 7 Δεκεμβρίου 1944.

(4) Αποδεδειγμένα εκ πείρας ορισμένες τρίτες χώρες δεν εφαρμόζουν και δεν θέτουν σε ισχύ πάντοτε τα διεθνή πρότυπα ασφαλείας και επομένως για να βελτιωθεί η ασφάλεια στις αερομεταφορές στην Κοινότητα, είναι αναγκαίο να παρακολουθείται η συμμόρφωση προς τα διεθνή πρότυπα από τα ίδια τα κράτη μέλη της Κοινότητας στους αερολιμένες τους.

(5) Οι κανόνες και οι διαδικασίες των επιθεωρήσεων διαδρόμου, συμπεριλαμβανομένης της απαγόρευσης απογείωσης, πρέπει να εναρμονιστούν ούτως ώστε να εξασφαλιστεί η ίδια αποτελεσματικότητα σε όλους αερολιμένες, οπότε έτσι θα περιοριστεί και η επιλεκτική χρήση ορισμένων αερολιμένων προορισμού προκειμένου να αποφεύγεται ο σωστός έλεγχος.

(6) Η εναρμονισμένη αντιμετώπιση της αποτελεσματικής επιβολής αυτών των διεθνών προτύπων από τα κράτη μέλη θα αποτρέψει τη στρέβλωση του ανταγωνισμού και θα ωφελήσει την ισχυροποίηση μιας κοινής στάσης στις σχέσεις τους με τρίτες χώρες.

(7) Οι πληροφορίες που συγκεντρώνονται σε κάθε κράτος μέλος πρέπει να διατίθενται σε όλα τα υπόλοιπα κράτη μέλη και στην Επιτροπή έτσι ώστε να παρακολουθείται αποτελεσματικά κατά πόσον συμμορφώνονται οι ξένοι αερομεταφορείς προς τα διεθνή πρότυπα ασφαλείας.

(8) Για τους προαναφερθέντες λόγους, είναι αναγκαίο να καθιερωθεί, σε κοινοτική κλίμακα, μία διαδικασία αξιολόγησης των ξένων αεροσκαφών, καθώς επίσης να καθιερωθούν οι σχετικοί μηχανισμοί συνεργασίας μεταξύ κρατών μελών για την ανταλλαγή και ανάλυση πληροφοριών και την εξαγωγή συμπερασμάτων.

(9) Τα αεροσκάφη που προσγειώνονται στην Κοινότητα θα υποβάλλονται σε επιθεώρηση όποτε υπάρχουν υπόνοιες ότι δεν πληρούν τα διεθνή πρότυπα ασφαλείας.

(10) Εξαιτίας του ευαίσθητου χαρακτήρα των πληροφοριών που σχετίζονται με την ασφάλεια, ο μόνος τρόπος που εγγυάται τη συλλογή των πληροφοριών αυτών είναι να εξασφαλισθεί η ορθή χρήση τους και η εμπιστευτικότητα των πηγών τους χωρίς να θίγεται το δικαίωμα των πολιτών της Ένωσης να ενημερώνονται για τις προσπάθειες που καταβάλλονται για την ασφάλειά τους και για τις πλέον σοβαρές περιπτώσεις που αφορούν την ασφάλεια στις αεροπορικές μεταφορές.

(11) Τα αεροσκάφη για τα οποία απαιτείται διορθωτική δράση πρέπει, όταν είναι σαφώς επικίνδυνες οι ελλείψεις συμμόρφωσης που παρουσιάζουν, να κρατούνται στο έδαφος έως ότου αποκατασταθεί η συμμόρφωση προς τα διεθνή πρότυπα.

(12) Είναι δυνατόν οι εγκαταστάσεις στον αερολιμένα επιθεώρησης να υποχρεώσουν την αρμόδια αρχή να επιτρέψει στο αεροσκάφος να μεταβεί σε άλλον ενδεδειγμένο αερολιμένα με την προϋπόθεση ότι τηρούνται οι προϋποθέσεις ασφαλούς μετάβασης.

(13) Είναι αναγκαίο η Επιτροπή να λαμβάνει μέτρα σε ορισμένες περιπτώσεις κινδύνου, όπως και για την εφαρμογή των απαιτήσεων των άρθρων 4, 5 και 6, θα συγκροτηθεί μάλιστα επιτροπή και θα καθιερωθεί διαδικασία για τη στενή συνεργασία μεταξύ των κρατών μελών και της Επιτροπής εντός της επιτροπής.

(14) Καθόσον τα μέτρα που είναι αναγκαία για την εφαρμογή της παρούσας οδηγίας είναι γενικής φύσεως υπό την έννοια του άρθρου 2 της απόφασης 1999/468/EΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [15], πρέπει να εκδοθούν με την κανονιστική διαδικασία που προβλέπεται στο άρθρο 5 της εν λόγω απόφασης.

[15] ΕΕ L 184, 17.7.1999, σελ. 23.

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1 Στόχος

Στόχος της παρούσας οδηγίας είναι η βελτίωση της ασφάλειας στις αεροπορικές αερομεταφορές με:

- τη συλλογή και διάδοση πληροφορών έτσι ώστε να υπάρχουν επαρκή αποδεικτικά στοιχεία για να αποφασίζονται τα μέτρα που είναι αναγκαία για την ασφάλεια του επιβατικού κοινού, καθώς και του κόσμου στο έδαφος.

- την επιθεώρηση των αεροσκαφών τρίτων χωρών, της λειτουργίας τους και των πληρωμάτων τους, όποτε υπάρχει εύλογη υπόνοια ότι δεν τηρούνται τα διεθνή πρότυπα ασφαλείας, και την απαγόρευση απογείωσης των αεροσκαφών αυτών εφόσον αυτό κρίνεται αναγκαίο για την άμεση ασφάλεια του κοινού.

- την απόφαση και την εφαρμογή ενδεδειγμένων μέτρων για επανόρθωση των διαπιστωνόμενων ελλείψεων.

Άρθρο 2 Πεδίο εφαρμογής

Η παρούσα οδηγία ισχύει για τα αεροσκάφη τρίτων χωρών που προσγειώνονται σε αερολιμένες των κρατών μελών.

Τα κρατικά αεροσκάφη, όπως αυτά ορίζονται στη σύμβαση Διεθνούς Πολιτικής Αεροπορίας που υπογράφηκε στο Σικάγο στις 7 Δεκεμβρίου 1944, (καλούμενη στο εξής "σύμβαση του Σικάγου"), και τα αεροσκάφη μέγιστου βάρους απογείωσης κάτω των 5.700 kg που δεν χρησιμοποιούνται στις εμπορικές αεροπορικές μεταφορές, εξαιρούνται του πεδίου εφαρμογής της παρούσας οδηγίας.

Ωστόσο, η παρούσα οδηγία δεν περιορίζει το δικαίωμα των κρατών μελών, με την επιφύλαξη της κοινοτικής νομοθεσίας, να διενεργούν επιθεωρήσεις, να απαγορεύουν την απογείωση ή την προσγείωση ή να επιβάλλουν όρους σε οιοδήποτε αεροσκάφος προσγειωνόμενο στους αερολιμένες τους.

Άρθρο 3 Ορισμοί

Για τους σκοπούς της παρούσας οδηγίας, νοείται ως:

"απαγόρευση απογείωσης", η ρητή απαγόρευση σε ένα αεροσκάφος να εγκαταλείψει έναν αερολιμένα και η λήψη των μέτρων που είναι αναγκαία για την κράτησή του στο έδαφος.

"διεθνή πρότυπα ασφαλείας", τα πρότυπα ασφαλείας που περιέχει η σύμβαση του Σικάγου και τα Παραρτήματά της όπως ισχύουν κατά την ημερομηνία επιθεώρησης.

"επιθεώρηση διαδρόμου", η εξέταση αεροσκάφους τρίτης χώρας σύμφωνα με το Παράρτημα ΙΙ.

"αεροσκάφος τρίτης χώρας", ένα αεροσκάφος το οποίο δεν χρησιμοποιείται ή δεν λειτουργεί υπό τον έλεγχο αρμοδίας αρχής κράτους μέλους.

Άρθρο 4 Συλλογή πληροφοριών

Τα κράτη μέλη δημιουργούν μηχανισμό συλλογής των πληροφοριών που θεωρούν χρήσιμες για την επίτευξη του στόχου που αναφέρεται στο άρθρο 1, όπως:

(α) σημαντικές πληροφορίες σχετικές με θέματα ασφαλείας οι οποίες διατίθενται ιδίως από:

- εκθέσεις κυβερνητών αεροσκαφών,

- εκθέσεις οργανισμών συντήρησης αεροσκαφών,

- αναφορές περιστατικών,

- άλλους οργανισμούς ανεξάρτητους από τις αρμόδιες αρχές των κρατών μελών,

- καταγγελίες.

(β) πληροφορίες σχετικά με μέτρα που έχουν ληφθεί μετά από επιθεώρηση διαδρόμου, όπως:

- απαγόρευση απογείωσης αεροσκάφους,

- απαγόρευση προσγείωσης αεροσκάφους ή αερομεταφορέα στη χώρα,

- απαιτούμενα διορθωτικά μέτρα,

- επαφές με την αρμόδια αρχή του αερομεταφορέα,

(γ) πληροφορίες παρακολούθησης σχετικές με τον αερομεταφορέα, όπως:

- διορθωτικά μέτρα που εφαρμόστηκαν,

- επανάληψη παρατυπιών.

Οι πληροφορίες αυτές τηρούνται με τη χρήση τυποποιημένου εντύπου αναφοράς το οποίο περιέχει τα θέματα που προαναφέρθηκαν, όπως ορίζεται στο Παράρτημα Ι.

Άρθρο 5 Επιθεώρηση διαδρόμου

1. Κάθε κράτος μέλος χρησιμοποιεί τα κατάλληλα μέσα προκειμένου να εξασφαλίσει ότι τα αεροσκάφη τρίτων χωρών, τα οποία προσγειώνονται σε οιονδήποτε αερολιμένα του συνήθως ανοικτό στη διεθνή αεροπορική κυκλοφορία και για τα οποία υπάρχουν υπόνοιες ότι δεν ανταποκρίνονται στα διεθνή πρότυπα ασφαλείας, υποβάλλονται σε επιθεωρήσεις διαδρόμου. Κατά την εφαρμογή των διαδικασιών αυτών, η αρμόδια αρχή προσδίδει ιδιαίτερη προσοχή στα αεροσκάφη:

- για τα οποία έχει λάβει πληροφορίες σχετικά με την κακή συντήρησή τους ή εμφανή βλάβη τους ή ελαττώματά τους.

- για τα οποία έχουν αναφερθεί αντικανονικοί ελιγμοί από το χρόνο εισόδου τους στον εναέριο χώρο κράτους μέλους με αποτέλεσμα να προκληθούν σοβαρές ανησυχίες για την ασφάλεια,

- τα οποία, σε παλαιότερη επιθεώρηση διαδρόμου, παρουσίασαν ελλείψεις που δημιούργησαν σοβαρές ανησυχίες ότι δεν ανταποκρίνονται στα διεθνή πρότυπα και όταν το κράτος μέλος ανησυχεί ότι ενδεχομένως τα ελαττώματα δεν έχουν διορθωθεί.

- για τα οποία υπάρχουν αποδεικτικά στοιχεία ότι οι αρμόδιες αρχές της χώρας νηολόγησής τους δεν ασκούν ενδεχομένως ορθή εποπτεία ασφαλείας. ή

- όταν οι πληροφορίες που συλλέγονται βάσει του άρθρου 4 δημιουργούν ανησυχίες σχετικά με τον αερομεταφορέα ή εφόσον σε παλαιότερη επιθεώρηση διαδρόμου ενός αεροσκάφους χρησιμοποιούμενου από τον ίδιο αερομεταφορέα αναφέρθηκαν ελλείψεις.

2. Τα κράτη μέλη εξασφαλίζουν τη διενέργεια κατάλληλων επιθεωρήσεων διαδρόμου και άλλων μέτρων επιτήρησης, όπως αυτά αποφασίζονται βάσει του άρθρου 9 παράγραφος 3.

3. Η επιθεώρηση διαδρόμου διενεργείται σύμφωνα με τη διαδικασία που περιγράφεται στο Παράρτημα II και με τη χρήση του εντύπου έκθεσης επιθεώρησης διαδρόμου, το οποίο περιέχει τουλάχιστον τα θέματα που περιγράφονται στο έντυπο που επισυνάπτεται στο Παράρτημα II. Μετά την ολοκλήρωση της επιθεώρησης διαδρόμου, ο κυβερνήτης του αεροσκάφους ενημερώνεται για το περιεχόμενο της έκθεσης επιθεώρησης διαδρόμου και, εφόσον διαπιστωθούν ελαττώματα, η έκθεση αποστέλλεται στον αερομεταφορέα του αεροσκάφους και στην ενδιαφερόμενη αρμόδια αρχή.

4. Κατά τη διενέργεια επιθεώρησης διαδρόμου βάσει της παρούσας οδηγίας, η αρμόδια αρχή καταβάλλει κάθε δυνατή προσπάθεια να αποφεύγεται η αδικαιολόγητη καθυστέρηση του επιθεωρούμενου αεροσκάφους.

Άρθρο 6 Ανταλλαγή πληροφοριών

1. Οι αρμόδιες αρχές των κρατών μελών προβαίνουν σε αμοιβαία ανταλλαγή πληροφοριών.

2. Όλες οι τυποποιημένες αναφορές που αναφέρονται στο άρθρο 4 και οι εκθέσεις επιθεώρησης διαδρόμου που αναφέρονται στο άρθρο 5 παράγραφος 3 διαβιβάζονται χωρίς καθυστέρηση στις αρμόδιες αρχές των κρατών μελών και της Επιτροπής, εφόσον το ζητήσουν.

3. Εφόσον από τυποποιημένη αναφορά διαφαίνεται ότι πιθανόν απειλείται η ασφάλεια ή εφόσον στην έκθεση μιας επιθεώρησης διαδρόμου επισημαίνεται ότι ένα αεροσκάφος δεν ανταποκρίνεται στα διεθνή πρότυπα ασφαλείας και μπορεί να θέσει σε κίνδυνο την ασφάλεια, η έκθεση διαβιβάζεται χωρίς καθυστέρηση σε κάθε αρμόδια αρχή των κρατών μελών και στην Επιτροπή.

Άρθρο 7 Προστασία και διάδοση των πληροφοριών

1. Οι πληροφορίες που ανταλλάσσονται σύμφωνα με το άρθρο 6 χρησιμοποιούνται μόνον για τους σκοπούς της παρούσας οδηγίας και η πρόσβαση σε αυτές περιορίζεται στις συμμετέχουσες αρμόδιες αρχές και την Επιτροπή.

2. Κάθε κράτος μέλος δημοσιεύει δύο φορές ανά έτος πληροφορίες προς το κοινό σχετικά με:

- τον αριθμό των αεροσκαφών στα οποία απαγορεύτηκε η απογείωση κατά τη διάρκεια του προηγούμενου εξαμήνου, καθώς και τον τύπο του αεροσκάφους, την ονομασία και τη χώρα του αερομεταφορέα, το κράτος νηολόγησης, την αιτία απαγόρευσης της απογείωσης και τον αερολιμένα και την ημερομηνία απαγόρευσης της απογείωσης, όπως και κάθε διορθωτικό μέτρο που κοινοποιήθηκε συνεπεία της απαγόρευσης απογείωσης,

- τον τύπο του αεροσκάφους, το κράτος νηολόγησης και την ονομασία και τη χώρα των αερομεταφορέων, των οποίων τα αεροσκάφη κρατήθηκαν στο έδαφος περισσότερες από μία φορές κατά τους παρελθόντες 24 μήνες, την αιτία απαγόρευσης απογείωσής τους και τον αερολιμένα και την ημερομηνία όπου επιβλήθηκε η απαγόρευση απογείωσης, καθώς επίσης και κάθε διορθωτικό μέτρο που κοινοποιήθηκε συνεπεία της απαγόρευσης απογείωσης,

- τον κατάλογο των αερολιμένων που είναι ανοικτοί στη διεθνή κυκλοφορία, τον αριθμό των επιθεωρήσεων διαδρόμου που διενεργήθηκαν και τον αριθμό κινήσεων των αεροσκαφών τρίτων χωρών σε κάθε αερολιμένα που περιλαμβάνει ο κατάλογος,

- τον αριθμό των επιθεωρήσεων διαδρόμου που κοινοποιήθηκαν σύμφωνα με τις διατάξεις του άρθρου 6 παράγραφος 3.

3. Η Επιτροπή, σύμφωνα με τη διαδικασία που ορίζει το άρθρο 11 παράγραφος 2, μπορεί να αποφασίσει εάν θα κοινοποιήσει συμπληρωματικές πληροφορίες στα μέρη τα οποία θα ωφεληθούν ενδεχομένως από αυτές σε ό,τι αφορά τη βελτίωση της ασφάλειας στις αεροπορικές μεταφορές.

4. Η εμπιστευτικότητα των πληροφοριών που παρέχονται εκουσίως, ιδίως από το πλήρωμα του αεροσκάφους που υποβλήθηκε σε επιθεωρήσεις διαδρόμου, εξασφαλίζεται με την επισταμένη αφαίρεση των στοιχείων ταυτότητας της πηγής από την οποία προήλθαν οι εν λόγω πληροφορίες.

Άρθρο 8 Απαγόρευση απογείωσης αεροσκάφους

1. Όταν η μη συμμόρφωση προς τα διεθνή πρότυπα ασφαλείας θέτει ρητά σε κίνδυνο την ασφάλεια, η αρμόδια αρχή που διενεργεί την επιθεώρηση διαδρόμου απαγορεύει την απογείωση τού αεροσκάφους έως ότου εξαλειφθεί ο κίνδυνος.

2. Σε περίπτωση που απαγορευθεί η απογείωση σε ένα αεροσκάφος, η αρμόδια αρχή του κράτους μέλους όπου διενεργήθηκε η επιθεώρηση ενημερώνει αμέσως τις αρμόδιες αρχές του ενδιαφερόμενου αερομεταφορέα και του κράτους νηολόγησης του αεροσκάφους.

3. Εφόσον παρά τον κίνδυνο το αεροσκάφος μπορεί να πραγματοποιήσει πτήση χωρίς επιβάτες με εισιτήριο ή χωρίς φορτίο, η αρμόδια αρχή του κράτους μέλους όπου διενεργήθηκε η επιθεώρηση, σε συντονισμό με το κράτος που είναι υπεύθυνο για τον αερομεταφορέα του συγκεκριμένου αεροσκάφους, καθορίζει τις αναγκαίες προϋποθέσεις υπό τις οποίες μπορεί να επιτραπεί στο αεροσκάφος αυτό να πραγματοποιήσει ασφαλή πτήση, χωρίς επιβάτες με εισιτήριο ή χωρίς φορτίο σε αερολιμένα όπου είναι δυνατόν να διορθωθούν οι ελλείψεις και ενημερώνει τα κράτη από τον εναέριο χώρο των οποίων θα διέλθει το αεροσκάφος.

Άρθρο 9 Μέτρα βελτίωσης της ασφάλειας και μέτρα εφαρμογής

1. Τα κράτη μέλη αναφέρουν στα υπόλοιπα κράτη μέλη και την Επιτροπή τα επιχειρησιακά μέτρα που λαμβάνουν και τους πόρους που διέθεσαν προκειμένου να εφαρμόσουν τις απαιτήσεις των άρθρων 4, 5 και 6.

2. Με βάση τις πληροφορίες που συλλέγονται δυνάμει της παραγράφου 1, η Επιτροπή μπορεί, σύμφωνα με τη διαδικασία που ορίζει το άρθρο 11 παράγραφος 2, να λάβει ενδεδειγμένα μέτρα προκειμένου να διευκολυνθεί η εφαρμογή των άρθρων 4, 5 και 6, όπως:

- να καταρτίσει κατάλογο των προς συλλογή πληροφοριών,

- να προσδιορίσει λεπτομερώς το περιεχόμενο και τις διαδικασίες των επιθεωρήσεων διαδρόμου,

- να προσδιορίσει τη μορφή αποθήκευσης και διάδοσης των δεδομένων,

- να συγκροτήσει ή να υποστηρίξει τους αρμόδιους οργανισμούς στη διαχείριση ή τη λειτουργία των μέσων που είναι αναγκαία για τη συλλογή και ανταλλαγή πληροφοριών.

3. Με βάση τις πληροφορίες που συλλέγονται δυνάμει των άρθρων 4, 5 και 6, και σύμφωνα με τη διαδικασία που ορίζει το άρθρο 11 παράγραφος 2, είναι δυνατόν να αποφασισθεί η κατάλληλη επιθεώρηση διαδρόμου και άλλα μέτρα επιτήρησης, ιδίως ενός συγκεκριμένου αερομεταφορέα ή αερομεταφορέων μιας τρίτης χώρας μέχρις ότου η αρμόδια αρχή της τρίτης χώρας προβεί σε ικανοποιητική ρύθμιση ή διορθωτικά μέτρα.

4. Η Επιτροπή μπορεί να λάβει τυχόν ενδεδειγμένα μέτρα για να συνεργασθεί με τρίτες χώρες και να τις συνδράμει προκειμένου να βελτιώσουν την εποπτεία ασφάλειας των αερομεταφορών τους.

Άρθρο 10 Επιβολή περιορισμών ή όρων λειτουργίας

Εφόσον ένα κράτος μέλος αποφασίσει να απαγορεύσει τις δραστηριότητες ή να επιβάλει όρους στη δραστηριότητα σε ένα συγκεκριμένο αερομεταφορέα ή σε αερομεταφορείς τρίτης χώρας από τους αερολιμένες του μέχρις ότου η αρμόδια αρχή της τρίτης χώρας προβεί σε ικανοποιητική ρύθμιση για τη λήψη διορθωτικών μέτρων:

α) το εν λόγω κράτος μέλος κοινοποιεί στην Επιτροπή τα μέτρα που έλαβε,

β) η Επιτροπή, σε συνεννόηση με την επιτροπή που ορίζεται στο άρθρο 11 παράγραφος 1, προσδιορίζει για όλη την Κοινότητα τις συνέπειες του κινδύνου που διαπιστώθηκε,

γ) η Επιτροπή μπορεί, σύμφωνα με τη διαδικασία που ορίζει το άρθρο 11 παράγραφος 2, να λάβει οιοδήποτε μέτρο κρίνει αναγκαίο, συμπεριλαμβανομένης της επέκτασης στην Κοινότητα των μέτρων που έχουν κοινοποιηθεί δυνάμει του στοιχείου α).

Άρθρο 11 Διαδικασία λήψης αποφάσεων

1. Η Επιτροπή επικουρείται από την επιτροπή που έχει θεσπισθεί από το άρθρο 12 του κανονισμού (EΟΚ) αριθ. 3922/91 του Συμβουλίου της 16ης Δεκεμβρίου 1991 για την εναρμόνιση των τεχνικών απαιτήσεων και των διοικητικών διαδικασιών στο πεδίο της πολιτικής αεροπορίας [16].

[16] ΕΕ L 373, 31.12.1991, σελ. 4.

2. Όταν γίνεται παραπομπή στην παρούσα παράγραφο, ισχύει η κανονιστική διαδικασία που ορίζεται στο άρθρο 5 της απόφασης 1999/468/EΚ, σύμφωνα με το άρθρο 7 παράγραφος 3 και το άρθρο 8 αυτής.

3. Η περίοδος που προβλέπεται στο άρθρο 5 παράγραφος 6 της απόφασης 1999/468/EΚ είναι διάρκειας τριών μηνών.

4. Η Επιτροπή μπορεί ακόμη να συμβουλεύεται την επιτροπή για οιοδήποτε θέμα σχετιζόμενο με την εφαρμογή της παρούσας οδηγίας, όπως είναι ο προσδιορισμός των συνεπειών για όλη την Κοινότητα των κινδύνων ασφαλείας που γίνονται αντιληπτοί όπως προβλέπεται στο άρθρο 10.

Άρθρο 12 Εφαρμογή

Τα κράτη μέλη θέτουν σε ισχύ τις νομοθετικές, κανονιστικές και διοιηκητικές διατάξεις που είναι αναγκαίες για να συμμορφωθούν προς την παρούσα οδηγία το αργότερο δύο έτη από την έναρξη ισχύος της παρούσας οδηγίας. Ενημερώνουν επ'αυτού αμέσως την Επιτροπή.

Τα κράτη μέλη μεριμνούν ώστε οι διατάξεις που θεσπίζουν σχετικά να περιέχουν ή να συνοδεύονται κατά την επίσημη δημοσίευσή τους από παραπομπή στην παρούσα οδηγία. Ο τρόπος της παραπομπής αποφασίζεται από τα κράτη μέλη.

Άρθρο 13 Έκθεση

Το αργότερο έως ...... ( [17], η Επιτροπή συντάσσει έκθεση σχετικά με την εφαρμογή της οδηγίας, και ιδίως σχετικά με το άρθρο 10, στην οποία, μεταξύ άλλων, λαμβάνονται υπόψη οι εξελίξεις στα κοινοτικά και τα διεθνή φόρουμ. Η έκθεση μπορεί να συνοδεύεται από προτάσεις αναθεώρησης της παρούσας οδηγίας.

[17] ) δύο έτη μετά την έναρξη ισχύος της παρούσας οδηγίας.

Άρθρο 14 Έναρξη ισχύος

Η παρούσα οδηγία τίθεται σε ισχύ την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 15

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

H Πρόεδρος Ο Πρόεδρος

ΠΑΡΑΡΤΗΜΑ I

>ΑΝΑΦΟΡΑ ΣΕ ΓΡΑΦΗΚΟ>

Εθνική Αεροπορική Αρχή (Ονομασία)

(Χώρα)

SAFA

Τυποποιημένη Αναφορά

1ΑΡΙΘ.: _._._._._._._._-._._-._._._._

2Πηγή: SR

3Ημερομ.: ._._._._._._._ 4 Τόπος: ..._._._._

5 (δεν χρησιμοποιείται)

6Αερομεταφορέας: _._._ 7Αριθ. AOC _._._._._._._._._._._._._._

8Χώρα: _._

9Δρομολόγιο: από _._._._ 10Αριθμός πτήσης : _._._._._._._._._

11Δρομολόγιο: προς _._._._ 12Αριθμός πτήσης: _._._._._._._._._

13Ναυλωμένο από τον αερομεταφορέα*: _._._ 14Χώρα ναύλωσης: _._

* (όπου ισχύει)

15Τύπος αεροσκάφους _._._._ 16Στίγμα καταγραφής _._._._._._._._._._._

17Αριθ. κατασκευής _._._._._._._._._._._

18Πλήρωμα πτήσης: Χώρα χορήγησης αδείας: _._

19Παρατηρήσεις:

20Ληφθέντα μέτρα:

21 (δεν χρησιμοποιείται)

22Ονοματεπώνυμο εθνικού συντονιστή

23Υπογραφή

ΠΑΡΑΡΤΗΜΑ II

I. Η επιθεώρηση διαδρόμου καλύπτει όλα ή ορισμένα από τα ακόλουθα θέματα, αναλόγως του διαθέσιμου χρόνου.

1. Ελέγχεται η ύπαρξη και η ισχύς των απαραίτητων εγγράφων για διεθνείς πτήσεις όπως: πιστοποιητικό νηολόγησης, ημερολόγιο αεροσκάφους, πιστοποιητικό πλοϊμότητας, άδειες πληρώματος, άδεια ασυρμάτου, κατάλογος επιβατών και εμπορευμάτων ...

2. Ελέγχεται εάν η σύνθεση και τα τυπικά προσόντα του πληρώματος πτήσης συμφωνούν με τις απαιτήσεις του Παραρτήματος 1 και του Παραρτήματος 6 της σύμβασης του Σικάγου (παραρτήματα ΔΟΠΑ).

3. Ελέγχονται τα επιχειρησιακά έγγραφα (δεδομένα πτήσης, επιχειρησιακό σχέδιο πτήσης, τεχνικό ημερολόγιο) και προετοιμασίας της πτήσης που απαιτούνται ώστε να αποδεικνύεται ότι η πτήση έχει προετοιμαστεί σύμφωνα με το Παράρτημα 6 της ΔΟΠΑ.

4. Ελέγχεται η ύπαρξη και η κατάσταση των στοιχείων που απαιτούνται για τη διεθνή αεροναυτιλία σύμφωνα με το Παράρτημα 6 της ΔΟΠΑ.

- Πιστοποιητικό αερομεταφορέα (AOC).

- Πιστοποιητικό εκπομπών και θορύβου.

- Εγχειρίδιο λειτουργίας (και του MEL [18]) και εγχειρίδιο πτήσης.

[18] 7 Κατάλογος ελάχιστου εξοπλισμού.

- Εξοπλισμός ασφαλείας.

- Εξοπλισμός ασφαλείας θαλάμου επιβατών.

- Εξοπλισμός απαραίτητος για τη συγκεκριμένη πτήση συμπεριλαμβανόμενου του εξοπλισμού ραδιοεπικοινωνίας και ραδιοπλοΐας

- Καταγραφείς πτήσεως.

5. Ελέγχεται εάν η κατάσταση του αεροσκάφους και του εξοπλισμού του (συμπεριλαμβανομένων βλαβών και επισκευών) διασφαλίζει τη συνεχή συμμόρφωση προς τα πρότυπα του Παραρτήματος 8 της ΔΟΠΑ.

II. Μετά την επιθεώρηση διαδρόμου συντάσσεται έκθεση επιθεώρησης διαδρόμου η οποία περιλαμβάνει τις τυπικές γενικές πληροφορίες που περιγράφονται κατωτέρω και κατάλογο των ελεγχθέντων στοιχείων όπου αναφέρεται, για καθένα από τα εν λόγω στοιχεία, εάν παρατηρήθηκε έλλειψη ή όποια συγκεκριμένη παρατήρηση κρίνεται απαραίτητη.

>ΑΝΑΦΟΡΑ ΣΕ ΓΡΑΦΗΚΟ>

Εθνική Αεροπορική Αρχή (Ονομασία)

(Χώρα)

SAFA

Αναφορά Επιθεώρησης Διαδρόμου

1ΑΡΙΘ: _._._._._._._._-_._-._._._._

2Πηγή: RI

3Ημερομ.: _._._._._._._ 4Τόπος: _._._._

5Τοπική ώρα: _._:_._

6Αερομεταφορέας: _._._ 7 Αριθ. ΑOC: _._._._._._._._._._._._._._

8Χώρα: _._

9Δρομολόγιο: από _._._._ 10Αριθ. πτήσης : _._._._._._._._._

11Δρομολόγιο: προς _._._._ 12Αριθ. πτήσης : _._._._._._._._._

13Ναυλωμένο από αερομεταφορέα* _._._ 14Χώρα ναύλωσης : _._

* (όπου ισχύει)

15Τύπος αεροσκάφους _._._._ 16Στίγμα καταγραφής _._._._._._._._._._._

17Αριθμός κατασκευής _._._._._._._._._._._

18Πλήρωμα πτήσης: Χώρα έκδοσης αδείας: _._

19Παρατηρήσεις:

Κωδικός/Πρότυπο/Παρατήρηση

_._._ _ .

_._._ _ .

_._._ _ .

_._._ _ .

_._._ _ .

_._._ _ .

_._._ _ .

_._._ _ .

_._._ _ .

20Ληφθέντα μέτρα:

21Ονοματεπώνυμα επιθεωρητών: .

Η παρούσα αναφορά αποτελεί καταγραφή των στοιχείων που διαπιστώθηκαν κατά την επιθεώρηση και δεν πρέπει να θεωρείται απόδειξη της καταλληλότητας του αεροσκάφους για την πραγματοποίηση της προγραμματισμένης πτήσης.

22Ονοματεπώνυμο εθνικού συντονιστή

23Υπογραφή

Εθνική Αεροπορική Αρχή (Ονομασία)

(Χώρα)

>ΘΕΣΗ ΠIΝΑΚΑ>

ΔΗΜΟΣΙΟΝΟΜΙΚΟ ΔΕΛΤΙΟ

1. Τιτλος της δρασης

Πρόταση οδηγίας του Ευρωπαϊκού Κοινοβουλίου και του Συμβουλίου σχετικά με την ασφάλεια αεροσκαφών τρίτων χωρών που χρησιμοποιούν κοινοτικούς αερολιμένες.

2. Σχετικο κονδυλι του προϋπολογισμου

Β2.702 Ασφάλεια μεταφορών και Α-7031 Υποχρεωτικές επιτροπές

3. Νομικη βαση

Άρθρο 80 παράγραφος 2

4. Περιγραφή τησ δρασησ

4.1 Γενικός στόχος

Συμβολή στη βελτίωση της αεροπορικής ασφάλειας με την αξιολόγηση της ασφάλειας των αεροσκαφών τρίτων χωρών που χρησιμοποιούν τους κοινοτικούς αερολιμένες.

4.2 Καλυπτόμενη χρονική περίοδος και ρυθμίσεις ανανέωσης

Αόριστη

5. Ταξινομηση δαπανων ´η εσόδων

5.1 Μη υποχρεωτική δαπάνη

5.2 Διαφοροποιημένες πιστώσεις

6. Ειδοσ δαπανων ´ή εσοδων

Επιδότηση για από κοινού χρηματοδότηση με άλλους πόρους από το δημόσιο τομέα.

7. Δημοσιονομικεσ επιπτωσεισ

7.1 Μέθοδος υπολογισμού του συνολικού κόστους της δράσης (σχέση μεταξύ επί μέρους και συνολικών εξόδων)

Το κόστος του όλου προγράμματος για τα προσεχή πέντε έτη υπολογίσθηκε με τα πρότυπα των Εθνικών Αρχών Πολιτικής Αεροπορίας στην Ευρώπη, τα οποία χρησιμοποιούν και άλλοι διεθνείς οργανισμοί όπως η Ευρωπαϊκή Διάσκεψη Πολιτικής Αεροπορίας (ECAC) και οι Κοινές Αρχές Πολιτικής Αεροπορίας (JAA) για να εκτιμήσουν τις ανάγκες προϋπολογισμού. Αυτό συμβαίνει επειδή οι δραστηριότητες που καλύπτονται από την παρούσα οδηγία θα αναπτυχθούν σε στενή συνεργασία με τους δύο ανωτέρω οργανισμούς.

Τα πρότυπα είναι τα εξής: -προσωπικό: 400 Ευρώ ανά ανθρωπο/ημέρα. -επίδομα διαμονής 200 Ευρώ ανά ημέρα. -έξοδα ταξιδίου κατά μέσο όρο: 1.000 Ευρώ ανά ταξίδι.

Το ετήσιο κόστος λειτουργίας όλου του προγράμματος υπολογίζεται σε 728.950 Ευρώ. Προτείνεται η χρηματοδοτική συμμετοχή της Επιτροπής να περιορισθεί στο 12% περίπου, δηλαδή σε 85.000 Eυρώ.

7.2 Κατανομή κόστους ανά θέμα

Το μέσο ετήσιο κόστος, ύψους 85.000 EUR θα ανανεώνεται ετησίως.

7.3 Λειτουργικές δαπάνες για μελέτες, εμπειρογνώμονες, κ.ά. περιλαμβανόμενων στο Μέρος B του προϋπολογισμού

Βλέπε κατωτέρω.

7.4 Χρονοδιάγραμμα πιστώσεων ανάληψης υποχρεώσεων και πληρωμών

Το μέσο ετήσιο κόστος, ύψους 85.000 EUR θα ανανεώνεται ετησίως.

8. Μετρα προληψησ τησ απατησ

´Ελεγχος δικαιολογητικών από τις αρμόδιες υπηρεσίες της Επιτροπής και, εφόσον χρειασθεί, επί τόπου έλεγχος.

9. Στοιχεια αναλυσησ κοστουσ/αποτελεσματοσ

9.1 Ειδικοί και ποσοτικοί στόχοι, πληθυσμός στόχου

- Στόχος είναι να βελτιωθεί η ασφάλεια στις αεροπορικές μεταφορές με τη συμμόρφωση των αερομεταφορέων τρίτων χωρών προς τα διεθνή πρότυπα ασφαλείας. Για την επίτευξη του στόχου αυτού απαιτείται η επιθεώρηση των ξένων αεροσκαφών που προσγειώνονται στους κοινοτικούς αερολιμένες, η συλλογή και διάδοση πληροφοριών σχετικά με τα εν λόγω αεροσκάφη και η λήψη μέτρων για την εφαρμογή διορθωτικών δράσεων.

- Η επιδότηση θα χορηγηθεί στο διεθνή οργανισμό (JAA), ο οποίος θα οργανώσει και θα συντονίσει το όλο πρόγραμμα εκ μέρους κάθε μεμονωμένου κράτους.

- Καθώς γενικός στόχος είναι η βελτίωση της ασφάλειας η οποία θα επιτευχθεί με τη συμμόρφωση των αερομεταφορέων τρίτων χωρών προς τα διεθνή πρότυπα ασφαλείας, κύριος πληθυσμός στόχου είναι όλο το ευρωπαϊκό επιβατικό κοινό και οι κάτοικοι των περιοχών που γειτνιάζουν με αεροδρόμια.

9.2 Αιτιολόγηση της δράσης

Κάθε κράτος μέλος θα είναι υπεύθυνο για τις επιθεωρήσεις που διενεργούνται στους αερολιμένες του, ένα όμως συντονισμένο πρόγραμμα που θα περιλαμβάνει την αποθήκευση και διάδοση των δεδομένων και θα διαθέτει έκτακτους πρόσθετους επιθεωρητές θα είναι ο αποτελεσματικότερος τρόπος για να εξασφαλιστεί ομοιογενής εφαρμογή του προγράμματος στην Κοινότητα και για να αποφευχθεί ο κίνδυνος να χρησιμοποιούν οι μεταφορείς τρίτων χωρών ορισμένους αερολιμένες ή ορισμένα κράτη μέλη για να παρακάμπτουν τις επιθεωρήσεις.

9.3 Παρακολούθηση και αξιολόγηση της δράσης

Η Επιτροπή θα παρακολουθεί στενά τη διαχείριση του προγράμματος συμμετέχοντας σε μια ειδικά συσταθείσα Διευθύνουσα Επιτροπή του Προγράμματος.

10. Διοικητικεσ δαπανεσ (Τμημα III, Μεροσ A του προϋπολογισμου)

Η ενεργός κινητοποίηση του απαραίτητου διοικητικού δυναμικού θα εξαρτάται από την ετήσια απόφαση της Επιτροπής σχετικά με τη διάθεση των πόρων, λαμβανομένου υπόψη του αριθμού των μελών προσωπικού και των πρόσθετων ποσών που θα επιτρέπει η επί του προϋπολογισμού αρχή.

10.1 Επιπτώσεις στον αριθμό θέσεων

>ΘΕΣΗ ΠIΝΑΚΑ>

10.2 Συνολικές δημοσιονομικές επιπτώσεις του πρόσθετου δυναμικού

Eυρώ

>ΘΕΣΗ ΠIΝΑΚΑ>

Τα αναγραφόμενα ποσά αντιστοιχούν στο συνολικό κόστος των πρόσθετων θέσεων για όλη τη διάρκεια της δράσης, εφόσον είναι ορισμένης διάρκειας, ή στο κόστος των θέσεων για 12 μήνες εφόσον η δράση είναι αορίστου διαρκείας.

10.3 Αύξηση των υπολοίπων διοικητικών δαπανών εξαιτίας της δράσης

Eυρώ

>ΘΕΣΗ ΠIΝΑΚΑ>

Οι δαπάνες του ανωτέρω πίνακα που υπάγονται στο κονδύλι A-7 (υποχρεωτικές επιτροπές) θα καλυφθούν από τις πιστώσεις του γενικού προϋπολογισμού της ΓΔ Μεταφορών.